
ROZSUDOK V MENE SLOVENSKEJ REPUBLIKY Okresný súd Poprad sudkyňou JUDr. Luciou Baštovou v spore žalobkyne: A. B., nar. XX.XX.XXXX, bytom C. XXX/XX, XXX XX C. D., právne zastúpenej Advokátska kancelária JUDr. Maroš Zima, s. r. o., so sídlom Okružná 1945/107, 064 01 Stará Ľubovňa, IČO: 47 234 831, proti žalovanému: Mesto Spišská Belá, so sídlom Petzvalova 18, 059 01 Spišská Belá, IČO: 00 326 518, právne zastúpenému JUDr. Rastislavom Stašákom, advokátom, so sídlom 17. novembra 14, Stará Ľubovňa, IČO: 420 859 51, o nahradenie prejavu vôle s príslušenstvom, takto rozhodol: I. Súd žalobu z a m i e t a. II. Žalovanému náhradu trov konania voči žalobkyni n e p r i z n á v a. odôvodnenie: 1. Žalobkyňa žalobou doručenou Okresnému súdu Poprad dňa 18.03.2024 a doplnenou na základe uznesenia na odstránenie vád podania dňa 16.04.2024 žiadala, aby súd uložil žalovanému povinnosť prejavu vôle v znení: „Súd nahradzuje vyhlásenie vôle žalovaného uzatvoriť sa žalobcom nájomnú zmluvu na garsónku - byt č. X, nachádzajúci sa na prízemí obytného domu súp. E. XXX, F. G. C. E. XX H. C. D. a nájomná zmluva nasledujúceho znenia sa považuje za uzatvorenú: Nájomná zmluva Prenajímateľ: Mesto Spišská Belá Petzvalova 18,059 01 Spišská Belá IČO: 00 326 518 Nájomca: A. B. Rod. č.: XXXXXX/XXXX Trvalé bytom: C. XXX/XX,XXX XX C. D. 1.1 Prenajímateľ prenecháva nájomcovi do odplatného užívania garsónku - byt č. X, nachádzajúci sa na prízemí obytného domu súp. E. XXX, F. G. C. E. XX H. C. D., vrátane užívania spoločných častí a spoločných zariadení bytového domu a príslušenstva bytu. 1.2 Nájomný vzťah sa uzatvára na dobu určitú a to na 10 rokov. 1.3 Nájomca sa zaväzuje platiť prenajímateľovi dohodnuté nájomné vo výške 303,48 € ročne, a to v 12 mesačných splátkach, vždy do 25. dňa daného mesiaca na účet prenajímateľa.
1.4 Práva o povinnosti z nájmu bytu sa riadia právami a povinnosťami pôvodnej nájomnej zmluvy.“ 2. Žalobu odôvodnila tým, že medzi ňou ako nájomcom a žalovaným ako prenajímateľom bola dňa 31.10.2019 uzatvorená Zmluva o nájme bytu č. XXX/XXXX, predmetom ktorej bol odplatný prenájom garsónky - bytu č. X, nachádzajúceho sa na prízemí obytného domu v C. D., na ulici C. XX, na dobu jedného roka. Nájomný vzťah bol každoročne obnovovaný až do októbra 2022, kedy bola uzavretá nájomná zmluva na dobu jedného roka do októbra 2023. Žiadosťou o predĺženie nájomnej zmluvy sociálneho bytu zo dňa 01.03.2024 požiadala žalovaného o predĺženie nájomnej zmluvy z dôvodu jej zdravotného stavu, keďže je osobou zdravotne ťažko postihnutou (ďalej len „ZŤP“) s mierou funkčnej poruchy 70%, invalidnou dôchodkyňou so závažnými zdravotnými problémami. Úrad práce, sociálnych vecí a rodiny v I. jej pod č. XXXXXX dňa 22.07.2019 vydal preukaz ZŤP osoby so sprievodcom, jeho rozhodnutím zo dňa 21.06.2019 jej bol s účinnosťou od 01.06.2019 poskytnutý peňažný príspevok na opatrovanie a ako opatrovateľka jej bola určená sestra J. B.. Ďalej uviedla, že má vážne zdravotné problémy, trpí reumatologickou artritídou, psychickými poruchami, o čom predložila aj lekárske správy a z ktorých podľa nej vyplýva, že pre upokojenie zlého zdravotného a duševného stavu potrebuje stabilitu bývania. V čase podpisu nájomnej zmluvy v októbri 2022 už bola viac ako tri roky ZŤP osobou, o čom vedeli aj zástupcovia žalovaného a podľa nej došlo k porušeniu Všeobecného záväzného nariadenia žalovaného č. 4/2014 (ďalej aj „VZN“), podľa ktorého v zmysle § 2 ods. 1 písm. b) mala byť s ňou uzavretá zmluva ako s občanom so zdravotným postihnutím na dobu 10 rokov. Napriek tomu ju žalovaný protiprávne písomným podaním zo dňa 11.03.2024 označeným ako Výzva na vysťahovanie vyzval na vypratanie predmetného bytu v lehote do 30.04.2024 a zároveň ju upozornil, že ak tak neurobí, bude nútený pristúpiť k uplatneniu práv vlastníka prostredníctvom súdu, podaním žaloby na vypratanie nehnuteľnosti a následnou exekúciou. Podľa nej jediným riešením, keď žalovaný odmieta uzavrieť s ňou nájomnú zmluvu a navyše ju núti vypratať nehnuteľnosť, pričom sama nemá iné náhradné ubytovanie, je podanie žaloby, ktorou by súd nahradil prejav vôle žalovaného uzavrieť s ňou nájomnú zmluvu a týmto okamihom by sa zmluva považovala za uzavretú. 3. Žalobkyňa ako dôkazy označila a predložila zmluvu o nájme bytu č. XXX/XXXX zo dňa 31.10.2019, Všeobecné záväzné nariadenie Mesta C. D. č. X/XXXX zo dňa 14.8.2014, preukaz ZŤP osoby, rozhodnutie Úradu práce, sociálnych vecí a rodiny I., odbor sociálnych vecí a rodiny pod číslom: I./ XXXX/XXXXX-X zo dňa 21.06.2019, lekárske nálezy a správy, žiadosť o predĺženie nájomnej zmluvy sociálneho bytu zo dňa 01.03.2024 a výzvu na vysťahovanie zo dňa 11.03.2024. 4.1 Žalovaný v písomnom vyjadrení zo dňa 07.06.2024 nesúhlasil s podanou žalobou, nárok žalobkyne považoval za bezpredmetný a žiadal ju v celom rozsahu zamietnuť. Podľa neho nájomná zmluva ako dvojstranný právny úkon, vyžaduje súhlas obidvoch zmluvných strán s podmienkami nájmu, pričom žiadna zo zmluvných strán nedeklarovala, že by táto zmluva mala byť uzavretá na dlhšiu dobu. Zmluvné strany si dojednali iba možnosť predĺženia zmluvy, za predpokladu dodržiavania podmienok nájmu a povinností nájomcu vyplývajúcich zo zmluvy alebo zo zákona (čl. III, ods. 2 Zmluvy). Žalobkyňa v pozícii nájomcu súhlasila, že zmluva sa uzatvára na dobu určitú a pre prípad, že by chcela nájom predĺžiť, musí dodržiavať podmienky vyplývajúce zo zmluvy a príslušných predpisov. Na predĺženie nájmu nemala automaticky nárok, nájomný vzťah sa predlžoval so súhlasom obidvoch zmluvných strán do októbra 2023. Nakoľko žalobkyňa a jej blízke osoby sú osobami, ktoré sa relatívne často dostávali do konfliktných situácií s inými osobami, vrátane obyvateľov susedných bytov, o čom svedčí veľký počet záznamov, petícií a sťažností, ktorými sa mesto C. D. v minulosti muselo zaoberať, žalovaný už v roku 2023 nepristúpil k predĺženiu nájomnej zmluvy a vyzval žalobkyňu na vypratanie bytu. Nájomný vzťah skončil v októbri 2023 a nakoľko žalobkyňa predmetný byt po zániku nájmu neopustila, v marci 2024 jej bola zaslaná výzva na vypratanie nehnuteľnosti. 4.2 Medzitým, dňa 04.03.2024 mu ako prenajímateľovi doručila žiadosť o predĺženie nájomnej zmluvy. Táto však bola doručená až po zániku zmluvného vzťahu a samotná žalobkyňa počas trvania nájmu neprejavila skutočný záujem o jeho predĺženie. Zmluvu, ktorá zanikla, už nie je možné predlžovať. Za daných okolností by bolo možné uzavrieť iba novú zmluvu, na základe novej žiadosti, ktorá má všetky potrebné náležitosti, pričom o novej žiadosti by v zmysle VZN muselo rozhodovať mestské zastupiteľstvo. Nová žiadosť o uzavretie novej nájomnej zmluvy žalovanému doručená nebola. Navyše ustanovenie § 12 ods. 2 zákona č. 443/2010 Z. z. o dotáciách na rozvoj bývania a o sociálnom bývaní, dáva prenajímateľovi možnosť, nie povinnosť uzavrieť nájomnú zmluvu s nájomcom, ktorý je osobou so zdravotným postihnutím, najviac na desať rokov. Je preto výlučne na vôli prenajímateľa, akú dobu
nájmu nájomcovi ponúkne. Záverom zdôraznil, že podľa právnej úpravy prejav vôle subjektu právneho vzťahu je možné nahradiť súdnym rozhodnutím len vtedy, kedy to zákon výslovne umožňuje (napr. § 50a § 715, § 719 ods. 2 Občianskeho zákonníka, § 29 ods. 4 zákona č. 182/1993 Z.z. o vlastníctve bytov a nebytových priestorov), avšak ani jednu z týchto možností nie je možné v tomto prípade použiť. Keďže žalobkyňa nepreukázala existenciu takej právnej skutočnosti, na ktorú by bolo možné aplikovať ustanovenia hmotnoprávnych predpisov upravujúcich možnosť nahradenia vôle súdnym rozhodnutím a zároveň tu sú dôvody, pre ktoré by bolo možné vypovedať nájomnú zmluvu, pokiaľ by táto bola stále v platnosti, nahradenie prejavu vôle, a teda nútené uzavretie zmluvy by bolo nie len v rozpore so zákonom, ale aj v rozpore s dobrými mravmi. 5. Na preukázanie svojich tvrdení žalovaný označil a predložil sťažnosti, petície za vysťahovanie neprispôsobivej rodiny B., správy a výpisy z ústrednej evidencie priestupkov Ministerstva vnútra Slovenskej republiky týkajúce sa správanie žalovanej a jej blízkych osôb voči susedom a obyvateľom mesta C. D., výpis z uznesenia mestského zastupiteľstva č. XXX/XXXX zo dňa 05.11.2021 a výpis z uznesenia mestského zastupiteľstva č. X/XXXX zo dňa 31.01.2022. 6. Žalobkyňa v písomnom vyjadrení zo dňa 01.07.2024 v reakcii na písomné vyjadrenie žalovaného nesúhlasila s jeho tvrdeniami, keďže predmetný byt, ktorý je bytom nižšieho štandardu postavený aj z prostriedkov štátneho rozpočtu, užíva výlučne sama. Všetky petície, sťažnosti a oznámenia voči jej rodine sú z obdobia od roku 2010 do roku 2016 a navyše sú nepravdivé, založené na klamstve, keďže byt začala užívať až v roku 2019. Opätovne zdôraznila, že je osobou ZŤP, a preto je žalovaný povinný s ňou uzavrieť nájomnú zmluvu na dobu desať rokov nie fakultatívne, ale obligatórne. Vzhľadom na jej vážne zdravotné problémy potrebuje hlavne kľud, sociálne istoty, zabezpečené hygienicky vyhovujúce bývanie a pravidelnú zdravotnú starostlivosť. 7.1 Žalovaný v ďalšom písomnom vyjadrení zo dňa 01.08.2024 sa v plnom rozsahu pridržiaval predchádzajúceho písomného vyjadrenia a upresnil, že v predmetnom bytovom dome má rodina B. v prenájme dva byty. V jednom býva žalobkyňa a v druhom jej mama s bratom. Sestra J. B. ich navštevuje a spoločne sa táto rodina dostáva do častých konfliktov so susedmi v súvislosti s užívaním bytov. Tieto konflikty zásadným spôsobom zasahujú do práv ostatných nájomcov bytov a narúšajú vzťahy v bytovom dome. Sťažnosti na žalobkyňu, resp. jej blízke osoby v súvislosti so správaním sa v bytovom dome a v súvislosti s ich konfliktmi s ostatnými nájomcami boli nielen do roku 2016, ale aj neskôr. Toto tvrdenie preukázal predložením petície obyvateľov bytového domu na C. G. E. XX z roku 2021 a 2022, na základe ktorých Mestské zastupiteľstvo v C. D. prijalo Uznesenie č. X/XXXX, ktorým odporúčalo nepredlženie nájomných zmlúv nájomcom K. B. v zastúpení opatrovníčky K. B. (byt č. X) a A. B. (byt E.X) a výpismi z ústrednej evidencie priestupkov MVSR do 18.1.2023, z ktorých vyplýva konfliktnosť členov rodiny a rozsah zásahu do práv ostatných obyvateľov. 7.2 K tvrdeniu žalobkyne ohľadne doby nájmu desiatich rokov, poukázal na to, že v zmysle § 12 ods. 2 zákona č. 443/2010 Z. z. o dotáciách na rozvoj bývania a o sociálnom bývaní doba nájmu môže byť najviac 10 rokov pri osobách so zdravotným postihnutím uvedeným v prílohe č. 2 tohto zákona. Je nepochybné, že podľa tohto ustanovenia prenajímateľ má iba možnosť uzavrieť zmluvu aj na dobu dlhšiu, ako pri ostatných nájomcoch, pričom je tu stanovená len maximálnu doba, ktorú už nie je možné prekročiť. Rozhodnutie o dobe nájmu je v kompetencii prenajímateľa a v konečnom dôsledku je podstatné to, na čom sa prenajímateľ s nájomcom dohodnú. Tak to bolo aj v tomto prípade. Navyše v prílohe č. 2 vyššie citovaného zákona je presne vymenovaný zoznam zdravotných postihnutí, pri ktorých je možné uzavrieť zmluvu do desať rokov, pričom žiadne z uvedených zdravotných postihnutí žalobkyňa nemá, resp. o takomto postihnutí nepredložila žiadny doklad. Aj samotné VZN č. 4/2014 umožňuje uzavretie nájomnej zmluvy na dobu desať rokov občanovi so zdravotným postihnutím v zmysle osobitného zákona, ktorým je zákon č. 443/2010 Z. z., čo je zrejmé aj z Dôvodovej správy k VZN. 7.3 Záverom žalovaný vyjadril názor, že žalobkyňa nepríde ani o istoty bývania, keďže jej sestra J., ktorá je zároveň jej opatrovateľkou a stará sa o ňu, vlastní dom v C. D.. Navyše z výpisov ústrednej evidencie priestupkov MVSR je vidieť, že polícia často riešila A. na adrese C. XX - teda na adrese, kde sestra J. vlastní dom a žalobkyňa sa tam často zdržiava. Nájom v mestskom nájomnom byte navyše nemá dosah na poskytovanú zdravotnú starostlivosť žalobkyni.
8. Nakoľko sa spor nepodarilo vyriešiť zmierom na predbežnom prejednaní sporu, žalobkyňa dňa 14.10.2024 predložila súdu na preukázanie svojich tvrdení žiadosť o prenechanie mestského bytu pre A. B. zo dňa 05.02.2024, o ktorej bolo rozhodnuté dňa 12.02.2024 a opakovanú žiadosť o predĺženie nájomnej zmluvy zo dňa 01.03.2024, doručenú žalovanému dňa 04.03.2024, na ktorú doposiaľ nedostala odpoveď. To, že žalovaný takúto žiadosť nepredložil na rozhodnutie príslušným orgánom mesta, ju podľa nej nemôže znevýhodňovať. 9. Žalovaný k predloženým dokumentom uviedol, že tieto mu boli doručené až po tom, čo nájomná zmluva zanikla. Žalobkyňa sa teda domáhala toho, aby došlo k predĺženiu nájomnej zmluvy, ktorá už v tom čase neexistovala, pričom predĺženie neexistujúcej zmluvy nie je možné. V čase doručenia týchto žiadostí už žalobkyňa užívala predmetný byt bez akéhokoľvek právneho dôvodu. Jediným legálne správnym postupom v danom prípade by mohlo byť podanie novej žiadosti o pridelenie nájomného bytu, o ktorej musia príslušné orgány mesta rozhodnúť v zmysle príslušných právnych predpisov. Takúto žiadosť žalobkyňa nepodala. Na pridelenie nájomného bytu existuje v meste poradovník a na pridelenie konkrétneho bytu nie je právny nárok. Ani predložené listiny nepreukazujú oprávnenosť uplatneného nároku žalobkyne. 10. Na prejednanie sporu súd nariadil pojednávanie, na ktoré sa nedostavila žalobkyňa zo zdravotných dôvodov preukázaných potvrdením od lekára a žalovaný, ktorého neúčasť na pojednávaní ospravedlnil jeho právnych zástupca z pracovných dôvodov. Nakoľko nebol podaný návrh na odročenie pojednávania ani dôvody jeho odročenia, súd v súlade s § 180 Civilného sporového poriadku pojednával v neprítomnosti žalobkyne a žalovaného. 11. Žalobkyňa prostredníctvom svojho právneho zástupcu na pojednávaní súdu zotrvala na podanej žalobe v celom rozsahu s poukazom na písomné odôvodnenie žaloby a súdu predložené písomné vyjadrenia. Žalovaný prostredníctvom svojho právneho zástupcu zotrval na nedôvodnosti žaloby poukazujúc na všetky svoje písomné vyjadrenia. Ohľadne predmetného bytu dal do pozornosti, že dňa 07.02.2024 prijalo mestského zastupiteľstvo uznesenie, ktorým bol byt pridelený novému nájomcovi, avšak z dôvodu jeho stáleho užívania žalobkyňou, aj keď bezdôvodného, nie je možné uzavrieť novú nájomnú zmluvu. Na jednej strane vedomý si sociálnej situácie žalobkyne, avšak na druhej strane vzhľadom na jej postoj v konaní, kedy bola podaniami upozorňovaná na bezdôvodnosť žaloby, aj pri predbežnom prejednaní bola na túto možnosť upozornená a stále trvala na podanej žalobe, uplatnil si v prípade úspechu voči nej nárok na náhradu trov konania. 12. Súd sa oboznámil s obsahom žaloby, všetkými písomnými vyjadreniami strán uskutočnenými v priebehu sporu, ako aj obsahom predložených listinných dôkazov, nakoľko vykonanie žiadneho z nich nebolo stranami namietané ani súdom vyhodnotené ako nedôvodné či neúčelné a zistil nasledovný skutkový stav: 13. Medzi stranami sporu bola dňa 31.10.2019 uzatvorená Zmluva o nájme bytu č. XXX/ XXXX, ktorou medzi nimi vznikol nájomný vzťah od 01.11.2019 na dobu určitú do 31.10.2020, t. j. na dobu jedného roka, a ktorý bol na základe splnenia zmluvných podmienok predlžovaný vždy na dobu jedného roka, a to až do 31.10.2023, kedy skončil uplynutím doby, bez predĺženia nájomnej zmluvy. Žalobkyňa sa preto z dôvodu nepredĺženia nájomnej zmluvy domáha žalobou, aby súd rozsudkom uložil žalovanému povinnosť prejavu vôle spočívajúceho v nahradení vyhlásenia vôle žalovaného uzatvoriť s ňou nájomnú zmluvu v znení uvedenom v navrhovanom petite na dobu určitú, a to na desať rokov. 14. Z predloženej Zmluvy o nájme bytu č. XXX/XXXX zo dňa 31.10.2019 vyplýva, že medzi žalobkyňou ako nájomcom a žalovaným ako prenajímateľom bola uzatvorená nájomná zmluva, predmetom ktorej bol odplatný prenájom garsónky - bytu č. X, nachádzajúceho sa na prízemí obytného domu súpisné číslo XXX, H. C. D. F. G. C. E. XX za ročné nájomné vo výške 303,48 eur, splatné v splátkach po 25,29 eur mesačne, vždy najneskôr do 25. dňa daného mesiaca na účet prenajímateľa. Zo zmluvy vyplýva, že Mestské zastupiteľstvo v C. D. dňa 31.10.2019 rozhodlo o pridelení uvedeného bytu do nájmu žalobkyne Uznesením č. XXX/XXXX. V zmysle Článku III. nájomnej zmluvy (Doba nájmu) nájomný vzťah vznikol dňom 01.11.2019 a bol uzatvorený na dobu určitú do 31.10.2020, t. j. na dobu jedného roka. V posledný deň doby nájmu mal nájomca právo (nie nárok) na predĺženie tejto doby nájmu o ďalší rok za predpokladu splnenia všetkých „Podmienok pre pridelenie mestského nájomného bytu“ vyplývajúcich z Uznesenia MsZ v C. D. č. XX/XXXX zo dňa 02.06.2010 a č. XXX/XXXX zo dňa 04.07.2017 a za predpokladu,
že počas celej doby doterajšieho nájmu nájomca a ostatní užívatelia tohto bytu dodržiavali podmienky tohto nájmu a povinnosti nájomcu vyplývajúce z tejto zmluvy alebo zo zákona. Nájomný vzťah strán bol v zmysle uvedeného každoročne obnovovaný, a to až do októbra 2022, kedy bola uzavretá nájomná zmluva na dobu jedného roka, do októbra 2023. V Článku V. bod 3 zmluvy sa nájomca zaviazal, že pri výkone svojich práv bude dbať, aby v dome bolo vytvorené prostredie, zaisťujúce ostatným užívateľom bytov v dome nerušený výkon ich práv. 15. Žiadosťou o ponechanie mestského bytu pre A. B., ktorá je ťažko postihnutá zo dňa 05.02.2024, doručenou žalovanému dňa 05.02.2024 (čl. 228 spisu) a Žiadosťou o predĺženie nájomnej zmluvy sociálneho bytu zo dňa 01.03.2024, doručenou žalovanému dňa 04.03.2024 (čl. 229 rub a čl. 230 spisu) žiadala žalobkyňa o predĺženie nájomnej zmluvy na byt č. X, nachádzajúci sa v bytovom dome súp. E. XXX, F. G. C. E. XX H. C. D. z dôvodu jej zdravotného stavu, keďže je osobou ZŤP s mierou funkčnej poruchy 70 %, invalidnou dôchodkyňou so závažnými zdravotnými problémami. K žiadosti o ponechanie mestského bytu pre A. B., ktorá je ťažko postihnutá zo dňa 05.02.2024, ktorou konkrétne žalobkyňa žiadala späťvzatie výpovede z nájmu mestského nájomného bytu, jej žalovaný odpovedal listom zo dňa 12.02.2024, v ktorom uviedol, že vzhľadom na prebiehajúce konanie vedené na Okresnom súde Poprad pod sp. zn. 23C/3/2023 o určenie neplatnosti výpovede, nebude na danú žiadosť odpovedať. 16. Výzvou na vysťahovanie zo dňa 11.03.2024 žalovaný vyzval žalovanú na vypratanie predmetného bytu v lehote do 30.04.2024 s upozornením, že ak tak neurobí, bude nútený pristúpiť k uplatneniu práv vlastníka prostredníctvom súdu, podaním žaloby na vypratanie nehnuteľnosti a následnou exekúciou. Vo výzve zároveň uviedol, že na základe opakovaných sťažností ostatných nájomcov v bytovom dome nedošlo z jeho strany k opakovanému uzavretiu nájomnej zmluvy. 17. Rozhodnutím Úradu práce, sociálnych vecí a rodiny I., odbor sociálnych vecí a rodiny číslo: I./ XXXX/XXXXX-X zo dňa 21.06.2019 bol žalobkyni poskytnutý s účinnosťou od 01.06.2019 peňažný príspevok na opatrovanie fyzickej osoby s ťažkým zdravotným postihnutím mesačne vo výške 369,36 eur. Z odôvodnenia rozhodnutia vyplýva, že je osobou ZŤP s mierou funkčnej poruchy 70 %. Dňa 22.07.2019 vydal Úrad práce sociálnych vecí a rodiny v I. pod č. XXXXXX žalobkyni preukaz ZŤP osoby so sprievodcom. 18. Z lekárskych nálezov a správ predložených žalobkyňou vyplýva, že táto trpí reumatologickou artritídou 4. stupňa a psychickými poruchami. Navštevuje reumatologickú ambulanciu, psychiatrickú ambulanciu, pneumologickú ambulanciu a neurologickú ambulanciu. Bola liečená aj v Národnom ústave reumatologických chorôb v L.. 19. Zo žalovaným predložených sťažností, petícií za vysťahovanie neprispôsobivej rodiny B., správ a výpisov z ústrednej evidencie priestupkov Ministerstva vnútra Slovenskej republiky za obdobie od roku 2016 do 18.01.2023 vyplýva, že obyvatelia bytového domu sa v súvislosti so správaním žalobkyne a jej blízkych osôb dostávali často do konfliktov so žalobkyňou (a jej rodinou), ktoré boli vybavované nielen ukladaním pokút žalobkyni a jej blízkym osobám, ale aj podávaním trestných oznámení. Uznesením č. XXX/XXXX zo dňa 05.11.2021 Mestské zastupiteľstvo v C. D. prerokovalo a vzalo na vedomie žiadosť občanov bytového domu C. E. XX H. C. D. a odporúčalo vypovedanie nájomných zmlúv nájomcov - K. B. v zastúpení opatrovníčky K. B. (byt č. X) a A. B. (byt č. X) v bytovom dome ulica C. XX. Ďalším uznesením č. X/XXXX zo dňa 31.10.2022 Mestské zastupiteľstvo v C. D. opätovne prerokovalo a vzalo na vedomie žiadosť občanov z bytového domu C. E. XX H. C. D. o ukončenie nájomnej zmluvy a vysťahovanie rodiny K. a A. B. z bytového domu na ulici C. E. XX a odporúčalo nepredĺženie nájomných zmlúv nájomcom K. B. v zastúpení opatrovníčky K. B. (byt č. X) a A. B. (byt č. X) v bytovom dome ulica C. XX. 20. Medzi stranami tak, ako to vyplýva aj z vyššie uvedených skutočností a listinných dôkazov nebolo sporné uzatvorenie nájomnej zmluvy dňa 31.10.2019, jej predlžovanie vždy na obdobie jedného roka, do 31.10.2023, kedy bola ukončená, resp. zanikla uplynutím doby nájmu, na ktorú bola uzatvorená. Vzhľadom k uvedenému nebolo sporné ani to, že žalobkyňa predmetný byt užíva bez právneho titulu. Je preto možné uzavrieť, že skutkový stav medzi stranami sporný nebol, sporné bolo jeho právne posúdenie, a teda to, či žalobkyňa má nárok na uzatvorenie novej nájomnej zmluvy spôsobom, ktorým by súd uložil žalovanému povinnosť prejavu vôle spočívajúceho v nahradení vyhlásenia vôle žalovaného uzatvoriť s ňou nájomnú zmluvu v znení uvedenom v navrhovanom petite na dobu určitú, a to na desať
rokov. Súd už v rámci predbežného právneho posúdenia, ktoré prezentoval aj stranám sporu, mal za to, že žaloba je nedôvodná, podaná predčasne, nakoľko po ukončení zmluvy o nájme bytu č. XXX/ XXXX nemal preukázané, že by žalobkyňa podala žalovanému žiadosť o pridelenie nájomného bytu v zmysle VZN žalovaného č. X/XXXX, ktorá by bola prerokovaná a schválená mestským zastupiteľstvom žalovaného. 21. Podľa § 137 písm. a) Civilného sporového poriadku žalobou možno požadovať, aby sa rozhodlo najmä o splnení povinnosti. 22. Podľa § 229 Civilného sporového poriadku právoplatné rozsudky ukladajúce povinnosť prejavu vôle nahradzujú tento prejav. 23. Podľa § 39 zákona č. 40/1964 Z. z. Občiansky zákonník v znení neskorších predpisov (ďalej len „Občianskeho zákonníka“) neplatný je právny úkon, ktorý svojim obsahom alebo účelom odporuje zákonu alebo ho obchádza alebo sa prieči dobrým mravom. 24. Podľa § 1 ods. 1, 2 zákona č. 369/1990 Z. z. o obecnom zriadení v znení neskorších predpisov (ďalej len „zákon č. 369/1990 Z. z.“) obec je samostatný územný samosprávny a správny celok Slovenskej republiky; združuje osoby, ktoré majú na jej území trvalý pobyt. Obec je právnickou osobou, ktorá za podmienok ustanovených zákonom samostatne hospodári s vlastným majetkom a s vlastnými príjmami. Základnou úlohou obce pri výkone samosprávy je starostlivosť o všestranný rozvoj jej územia a o potreby jej obyvateľov. Obci pri výkone samosprávy možno ukladať povinnosti a obmedzenia len zákonom a na základe medzinárodnej zmluvy. 25. Podľa § 11 ods. 1 zákona č. 369/1990 Z. z. obecné zastupiteľstvo je zastupiteľský zbor obce zložený z poslancov zvolených v priamych voľbách obyvateľmi obce. Volebné pravidlá upravuje osobitný predpis. Funkčné obdobie obecného zastupiteľstva sa končí zložením sľubu poslancov novozvoleného obecného zastupiteľstva na štyri roky. 26. Podľa § 11 ods. 4 písm. a) zákona č. 369/1990 Z. z. obecné zastupiteľstvo rozhoduje o základných otázkach života obce, najmä je mu vyhradené určovať zásady hospodárenia a nakladania s majetkom obce a s majetkom štátu, ktorý užíva, schvaľovať najdôležitejšie úkony týkajúce sa tohto majetku a kontrolovať hospodárenie s ním. 27. Podľa § 24 ods. 1 zákona č. 369/1990 Z. z. mestské zastupiteľstvo je orgánom samosprávy mesta. Na jeho postavenie sa vzťahujú ustanovenia tohto zákona o obecnom zastupiteľstve. 28. Podľa § 7 ods. 1 zákona č. 138/1991 Z. z. o majetku obcí v znení neskorších predpisov (ďalej len „zákon č. 138/1991 Z. z.“) orgány obce a organizácie sú povinné hospodáriť s majetkom obce v prospech rozvoja obce a jej občanov a ochrany a tvorby životného prostredia. 29. Podľa § 7 ods. 2 zákona č. 138/1991 Z. z. orgány obce a organizácie sú povinné majetok obce zveľaďovať, chrániť a zhodnocovať. Sú povinné najmä a) udržiavať a užívať majetok, b) chrániť majetok pred poškodením, zničením, stratou alebo zneužitím, c) používať všetky právne prostriedky na ochranu majetku, vrátane včasného uplatňovania svojich práv alebo oprávnených záujmov pred príslušnými orgánmi. 30. Podľa § 9 ods. 2 písm. e) zákona č. 138/1991 Z. z. obecné zastupiteľstvo schvaľuje nakladanie s majetkovými právami nad hodnotu určenú v zásadách hospodárenia. 31. Podľa § 1 zákona č. 443/2010 Z. z. o dotáciách na rozvoj bývania a o sociálnom bývaní v znení neskorších predpisov (ďalej len „zákon č. 443/2010 Z. z.“) tento zákon upravuje a) rozsah, podmienky a spôsob poskytovania finančných prostriedkov formou dotácií na rozvoj bývania (ďalej len "dotácia"), b) vymedzenie sociálneho bývania
32. Podľa § 12 ods. 2 písm. a) zákona č. 443/2010 Z. z. doba nájmu dohodnutá v nájomnej zmluve môže byť najviac tri roky okrem prípadov ak nájomcom alebo osobou žijúcou v nájomnom byte spolu s nájomcom je osoba so zdravotným postihnutím uvedeným v prílohe č. 2, ktorému sa prenajíma nájomný byt spĺňajúci podmienky ustanovené osobitným predpisom; pričom doba nájmu v tomto prípade môže byť najviac desať rokov. 33. Podľa § 1 Všeobecne záväzného nariadenia Mesta C. D. číslo X/XXXX zo dňa 14.08.2014 (ďalej len „VZN“) účelom tohto nariadenia je určenie podmienok prideľovania nájomných bytov vo vlastníctve mesta C. D. postavených s podporou štátu po 1. februári 2001 (ďalej len „nájomný byt“). 34. Podľa § 2 ods. 1 písm. b) VZN pre nájom bytov uvedených v §1 tohto nariadenia sa okrem podmienok určených v osobitných zákonoch určujú tieto podmienky: v prípade bytov bežného štandardu zmluva o nájme bytu s nájomcom sa uzatvorí na dobu troch rokov s výnimkou, ak nájomcom je občan so zdravotným postihnutím v zmysle osobitného zákona, u ktorého doba nájmu je desať rokov. 35. Podľa § 4 ods. 1 VZN žiadosť o pridelenie nájomného bytu musí mať písomnú formu, musí byť odôvodnená a vlastnoručne žiadateľom podpísaná. 36. Podľa § 5 ods. 3 VZN o výbere nájomcu bytu rozhoduje vždy mestské zastupiteľstvo uznesením. Na pridelenie bytu do nájmu nie je právny nárok. 37. Vzhľadom k vyššie uvedeným skutočnostiam a citovaným zákonným ustanoveniam mal súd za to, že žaloba žalobkyne je v celom rozsahu nedôvodná, resp. podaná predčasne. Podľa názoru súdu žaloba o nahradenie prejavu vôle nepochybne patrí medzi žaloby na plnenie v zmysle § 137 písm. a) Civilného sporového poriadku a v prípade jej podania je potrebné skúmať dôvodnosť žalobcom uplatňovaného práva na plnenie spočívajúceho v nahradení prejavu vôle. Žaloba o nahradenie prejavu vôle je však špecifickým druhom žaloby, ktorej nahradenia je možné sa domáhať v prípade, ak to zákon umožňuje alebo toto právo vyplýva z osobitného záväzkového dojednania. V tomto konkrétnom prípade sa súd musel zaoberať otázkou, či je oprávnený nahradiť prejav vôle žalovaného tak, ako to požaduje žalobkyňa, pričom dospel k záveru, že nie je oprávnený nahradiť prejav vôle žalovaného bez toho, aby s takýmto úkonom vyslovilo súhlas mestské zastupiteľstvo žalovaného. 38. Žalobkyňa sa podanou žalobou domáhala nahradenia prejavu vôle žalovaného spočívajúceho v nahradení vyhlásenia vôle uzatvoriť s ňou nájomnú zmluvu v znení uvedenom v navrhovanom petite na dobu určitú, a to na desať rokov. Predmetom nájomnej zmluvy ako aj podanej žaloby bol tzv. nájomný byt, t. j. byt vo vlastníctve žalovaného postavený s podporou štátu po 01.02.2001, na ktorý sa okrem iného vzťahuje aj zákon č. 443/2010 Z. z. Pôvodná nájomná zmluva bola medzi stranami uzatvorená dňa 31.10.2019, so vznikom nájomného vzťahu dňa 01.11.2019 na dobu 1 roka, ktorá bola v súlade s Článkom III bod 2 zmluvy predlžovaná vždy o ďalší rok až do 31.10.2023, kedy nájomný vzťah medzi stranami zanikol uplynutím doby nájmu (resp. jej nepredlžením). Uvedené nebolo medzi stranami sporné, nakoľko aj žalobkyňa prostredníctvom svojho právneho zástupcu na pojednávaní súdu uviedla, že platnosť nájomnej zmluvy skončila v októbri 2023. 39. Žalobkyňa sa však žalobným petitom, ktorým je súd viazaný, domáha nahradenia prejavu vôle uzatvoriť (nie predĺžiť) nájomnú zmluvu na dobu určitú, a to desať rokov. Už z uvedeného vyplýva, že žalobkyňa (vedomá si ukončenia platnosti pôvodnej nájomnej zmluvy) sa domáha nahradenia prejavu vôle uzavrieť novú zmluvu, t. j. zmluvu s inými podmienkami ako bola dojednaná pôvodná nájomná zmluva. 40. Z VZN žalovaného vyplýva, že žiadosť o pridelenie nájomného bytu musí mať písomnú formu, musí byť odôvodnená a vlastnoručne žiadateľom podpísaná a musia byť k nej doložené tam uvedené prílohy. Po predložení žiadosti o výbere nájomcu bytu rozhoduje vždy mestské zastupiteľstvo uznesením. Na pridelenie bytu do nájmu nie je právny nárok. V súlade so znením VZN ako aj v súlade s vyššie citovanou právnou úpravou týkajúcou sa kompetencií orgánov na úseku samosprávy miest a obcí sa súd zaoberal tým, či k uzavretiu novej nájomnej zmluvy tak, ako to požaduje v žalobnom petite žalobkyňa, je alebo nie je potrebný súhlas mestského zastupiteľstva a či by bol právny úkon v prípade absencie obligatórneho súhlasu zastupiteľstva absolútne neplatný (§39 Občianskeho zákonníka).
41. Z konania žalobkyne, ktorá na preukázanie svojich stvrdení o dôvodnosti podanej žaloby predložila súdu žiadosť o ponechanie mestského bytu pre A. B., ktorá je ťažko postihnutá zo dňa 05.02.2024, doručenú žalovanému dňa 05.02.2024 (čl. 228 spisu) a žiadosť o predĺženie nájomnej zmluvy sociálneho bytu zo dňa 01.03.2024, doručenú žalovanému dňa 04.03.2024 (čl. 229 rub a 230 spisu), ktorými žiadala o predĺženie nájomnej zmluvy na byt č. X, nachádzajúci sa v bytovom dome súp. E. XXX, F. G. C. E. XX H. C. D. z dôvodu jej zdravotného stavu, keďže je osobou ZŤP s mierou funkčnej poruchy 70 %, invalidnou dôchodkyňou so závažnými zdravotnými problémami, vyplýva, čo napokon ani medzi stranami taktiež nebolo sporné, že žalobkyňa novú žiadosť o pridelenie nájomného bytu nepodala. 42. Na tomto mieste je potrebné zdôrazniť, že ak by sa na uzavretie novej nájomnej zmluvy vyžadoval predchádzajúci súhlas mestského zastupiteľstva (§ 5 ods. 3 VZN a Článok I. bod 3. nájomnej zmluvy) a tento by nebol daný, čo taktiež nebolo sporné, nebolo by možné, aby súd tento nedostatok konvalidoval svojim rozhodnutím. Inak povedané, súd nemôže svojim rozhodnutím nahrádzať súhlas mestského zastupiteľstva s právnym úkonom, nakoľko by tým došlo k obchádzaniu zákonov upravujúcich kompetencie orgánov samosprávy. Súd by mohol nahradiť prejav vôle len vtedy, ak by takýto súhlas mestského zastupiteľstva bol, avšak k uzavretiu zmluvy by nedošlo z iného dôvodu (napr. že si to mesto rozmyslelo, príp. že zmluvu nechcel podpísať primátor a pod.). Nemožno však neexistenciu akéhokoľvek rozhodnutia mestského zastupiteľstva nahrádzať rozhodnutím súdu, a takto obchádzať zákony upravujúce kompetencie orgánov samosprávy. V tomto smere je nepochybné, že žalobkyňa ani len nepodala novú žiadosť o pridelenie nájomného bytu, a teda nová žiadosť nemohla byť ani schválená mestským zastupiteľstvom. T. j. podpisu samotnej zmluvy o nájme bytu žalovaným ako prenajímateľom musel okrem podania žiadosti predchádzať samotný schvaľovací proces, k čomu však v danom prípade nedošlo. 43. Zákon o obecnom zriadení (vzťahujúci sa aj na mestá) definuje obec ako samostatný územný samosprávny a správny celok Slovenskej republiky, ktorá je právnickou osobou, a ktorá za podmienok ustanovených zákonom samostatne hospodári s vlastným majetkom a s vlastnými príjmami. Obecné zastupiteľstvo a rovnako aj mestské zastupiteľstvo je zastupiteľský zbor obce zložený z poslancov zvolených v priamych voľbách obyvateľmi obce, ktoré podľa § 11 ods. 4 písm. a) zákona č. 369/1990 Z. z. rozhoduje o základných otázkach života obce, najmä je mu vyhradené určovať zásady hospodárenia a nakladania s majetkom obce a s majetkom štátu, ktorý užíva, schvaľovať najdôležitejšie úkony týkajúce sa tohto majetku a kontrolovať hospodárenie s ním. Podľa zákona č. 138/1991 Z. z. o majetku obcí v znení neskorších predpisov orgány obce a organizácie sú povinné hospodáriť s majetkom obce v prospech rozvoja obce a jej občanov a ochrany a tvorby životného prostredia. Podľa § 9 ods. 2 písm. e) tohto zákona obecné zastupiteľstvo schvaľuje nakladanie s majetkovými právami nad hodnotu určenú v zásadách hospodárenia. 44. Z uvedeného vyplýva, že mestské zastupiteľstvo vytvára samotnú vôľu mesta, ktorá je potom manifestovaná navonok konaním jeho primátora. Starosta/primátor teda nevytvára vôľu obce/mesta, len ju prejavuje navonok ako štatutárny orgán obce/mesta. Preto sa najprv musí samotná vôľa uzavrieť právny úkon s treťou osobou vytvoriť (proces schválenia právneho úkonu orgánom obce/ mesta - v danom prípade mestským zastupiteľstvom) a až následne sa takto prijatá vôľa obce/mesta môže prejaviť navonok (podpísaním samotnej nájomnej zmluvy). Z uvedeného dôvodu možno žalobu žalobkyne o nahradenie prejavu vôle považovať za predčasne podanú, nakoľko tu absentuje súhlas mestského zastupiteľstva na uzavretie takejto zmluvy, pričom súd takýto súhlas nemôže nahrádzať svojim rozhodnutím. Ak mestské zastupiteľstvo takýto úkon na svojom zasadnutí schváli, a následne napriek tomu nedôjde k uzavretiu samotnej nájomnej zmluvy, bude sa môcť žalobkyňa obrátiť na súd so žalobou o nahradenie prejavu vôle. 45. Na podporu svojej argumentácie súd poukazuje na nález Ústavného súdu Slovenskej republiky sp. zn. III. ÚS 389/2008, z ktorého cituje: „..., že majetok obce ako majetok verejnoprávnej korporácie slúžiaci predovšetkým na plnenie jej úloh daných kompetenciami pri výkone samosprávy, ktoré sa realizujú v prospech jednotlivých subjektov práva majúcich k územiu obce právne relevantný vzťah, nemožno z hľadiska právneho režimu nakladania s ním porovnávať s majetkom iných subjektov súkromného práva. Potreba odlišného právneho režimu je daná snahou usmerniť využívanie majetku obce na plnenie úloh verejnoprávnej povahy, chrániť majetok obce pred jeho zneužitím a pred nehospodárnym nakladaním a zabezpečiť jeho čo najefektívnejšie zhodnocovanie a zveľaďovanie, a tým v čo najväčšej možnej miere
zabrániť situácii charakterizovanej neschopnosťou obce plniť svoje verejnoprávne funkcie riadne a včas v dôsledku nedostatočnej majetkovej základne. Vychádzajúc z uvedených záverov ústavný súd vyvodzuje, že ustanovenie § 9 ods. 2 písm. b) a c) zákona Slovenskej národnej rady č. 138/1991 Zb. o majetku obcí v znení neskorších predpisov je potrebné vykladať zužujúco, čo sa týka oprávnenia starostu obce uskutočňovať právne úkony vo veciach hnuteľného majetku obce alebo jej majetkových práv v prípade, ak toto nakladanie nie je obmedzené zákonom alebo samotnou obcou prostredníctvom záväzného aktu obecného zastupiteľstva. V tomto kontexte je zároveň potrebné pristúpiť k extenzívnemu výkladu ustanovenia § 11 ods. 4 písm. a) zákona Slovenskej národnej rady č. 369/1990 Zb. o obecnom zriadení v znení neskorších predpisov, ktoré priznáva obecnému zastupiteľstvu právo schvaľovať najdôležitejšie úkony týkajúce sa majetku obce. Extenzívny výklad spočíva v tom, že skutočnosť neschválenia zásad hospodárenia a nakladania s majetkom obce obecným zastupiteľstvom neodníma tomuto orgánu obecnej samosprávy právo záväzne sa vyjadrovať k najdôležitejším úkonom týkajúcim sa majetku obce.“ 46. Súd má za to, že opačný prístup k výkladu týchto zákonných ustanovení narúša koncepciu zákonodarcu zameranú na ochranu majetkovej základne obce (ďalej obec aj ako mesto) slúžiacej prioritne na plnenie verejných úloh obce a zároveň nerešpektuje požiadavku ústavnej konformity výkladu zákona (čl. 152 ods. 4 v spojení s čl. 65 ods. 1 Ústavy Slovenskej republiky). U obce (mesta) ako právnickej osoby je potrebné rozlišovať vykonávanie právnych úkonov od rozhodovania o týchto úkonoch. Zatiaľ čo rozhodovanie znamená vytváranie vôle vo vnútri, v rámci organizačnej štruktúry obce o tom, či, respektíve aký právny úkon obec urobí (vykoná), právne konanie je prejavom už takto vytvorenej vôle navonok voči tretej osobe s cieľom založiť, zmeniť alebo zrušiť právny vzťah. Funkcia štatutárneho orgánu právnickej osoby, ktorým je nesporne starosta obce/primátor mesta, znamená výhradné oprávnenie konať menom obce navonok, t. j. prejavovať vôľu obce vo vzťahu k tretím osobám. Táto funkcia však sama o sebe nezahŕňa jeho výlučné oprávnenie vytvárať túto vôľu, ktorá je potom prejavovaná navonok v podobe právnych úkonov urobených na základe uvedeného konateľského oprávnenia. Oprávnenie rozhodovať o právnych úkonoch, t. j. o tom, či, resp. aký právny úkon obec urobí (prejaví), je zo zákona rozdelená medzi obecnú radu, štatutárny orgán a obecné zastupiteľstvo/mestské zastupiteľstvo. Podľa ustanovenia § 9 ods. 2 písm. e) zákona č. 138/1991 Zb. schváleniu obecným zastupiteľstvom podlieha vždy nakladanie s majetkovými právami v určenej hodnote. Rozhodnutie obecného zastupiteľstva o majetkovoprávnom úkone nie je autoritatívnym výrokom obce, ktorým sa individuálny právny vzťah účastníkov zakladá, mení alebo ruší ale je prejavom vôle obce. Tento prejav sa tvorí a prejavuje uznesením obecného zastupiteľstva. Právne účinky vyvolá však len vtedy ak spĺňa formálne a meritórne náležitosti. Ak sa pred súdom vyskytne v občianskom súdnom konaní ako sporná otázka platnosti zmluvy uzavretej medzi obcou a druhým účastníkom zmluvy, ktorej predmetom je niektorý z majetkovoprávnych úkonov, ktorý vyžadoval rozhodnutie obecného zastupiteľstva, musí súd skúmať platnosť prejavu vôle tak z hľadiska formálnych (prijatie uznesenia spôsobom stanoveným v zákone) ako aj z hľadiska meritórnych náležitostí, ktorého jadrom je prejav vôle. Bez prejavu vôle a jeho vyjadrenia v objektívne zistiteľnej forme nemožno hovoriť o právnom úkone. Táto zásada platí aj pre prejavy vôle obce v oblasti občianskeho práva. Kým obecné zastupiteľstvo nerozhodlo o majetkovom právnom úkone a prijaté uznesenie nebolo pojaté do zápisu o priebehu schôdze obecného zastupiteľstva, nevznikol prejav vôle spôsobilý založiť právnym úkonom vznik, zmenu alebo zánik právneho vzťahu. Majetkovoprávne úkony, o ktorých rozhoduje obecné zastupiteľstvo, a ktoré by urobil len starosta bez predchádzajúceho platného rozhodnutia obecného zastupiteľstva, by nezaväzovali obec, pretože by tu chýbal prejav vôle obce. Starosta obce nemôže urobiť bez prejavu vôle obce majetkovoprávny úkon, ku ktorému sa vyžaduje predchádzajúce rozhodnutie obecného zastupiteľstva a zaviazať ním obec, pretože mu k tomu zákon o majetku obce s príslušnými predpismi nedáva oprávnenie, takže jeho právny úkon by ani nevyvolal právne účinky. 47. Ústavný súd poukázal na skutočnosť, že hospodárenie s majetkom obce/mesta a s jej finančnými prostriedkami je originálnou kompetenciou obce ako verejnoprávnej korporácie združujúcej predovšetkým jej obyvateľov. Vyplýva to jednak z ústavy (čl. 65 ods. 1), ale aj zo zákona o obecnom zriadení [§ 4 ods. 1 a § 4 ods. 3 písm. a)]. Pri nakladaní so svojím majetkom má obec po formálnej stránke postavenie subjektu súkromného práva, avšak zákon určuje niektoré obmedzenia obce pri nakladaní s majetkom, ktoré nie sú typické pre majetkové hospodárenie iných súkromnoprávnych subjektov. Už len samotná existencia zákona o majetku obcí dokazuje, že zákonodarca zamýšľal regulovať hospodárenie, a teda aj nakladanie s majetkom obce spôsobom odlišným v porovnaní s inými subjektmi súkromného práva. Zákony normujúce nakladanie s majetkom obce majú zjavne
charakter zákazov a obmedzení obce v jej voľnosti pri rozhodovaní o hospodárení s jej majetkom. Aj už citované ustanovenia zákona o obecnom zriadení i zákona o majetku obcí vyjadrujú takúto podstatu. Z toho ústavný súd vyvodil, že majetok obce ako majetok verejnoprávnej korporácie slúžiaci predovšetkým na plnenie jej úloh daných kompetenciami pri výkone samosprávy, ktoré sa realizujú v prospech jednotlivých subjektov práva majúcich k územiu obce právne relevantný vzťah, nemožno z hľadiska právneho režimu nakladania s ním porovnávať s majetkom iných subjektov súkromného práva. Potreba odlišného právneho režimu je daná snahou usmerniť využívanie majetku obce na plnenie úloh verejnoprávnej povahy, chrániť majetok obce pred jeho zneužitím a pred nehospodárnym nakladaním, a zabezpečiť jeho čo najefektívnejšie zhodnocovanie a zveľaďovanie, a tým v čo najväčšej možnej miere zabrániť situácii charakterizovanej neschopnosťou obce plniť svoje verejnoprávne funkcie riadne a včas v dôsledku nedostatočnej majetkovej základne. Vychádzajúc z uvedených záverov ústavný súd vyvodil, že ustanovenie § 9 ods. 2 písm. b) a c) zákona o majetku obcí (teraz písm. d) a e)) treba vykladať zužujúco, pokiaľ ide o oprávnenie starostu obce uskutočňovať právne úkony vo veciach hnuteľného majetku obce alebo jej majetkových práv v prípade, ak toto nakladanie nie je obmedzené zákonom alebo samotnou obcou prostredníctvom záväzného aktu obecného zastupiteľstva. V tomto kontexte je zároveň potrebné pristúpiť k extenzívnemu výkladu ustanovenia § 11 ods. 4 písm. a) zákona o obecnom zriadení, ktoré priznáva obecnému zastupiteľstvu právo schvaľovať najdôležitejšie úkony týkajúce sa majetku obce. Majetkovoprávne úkony, o ktorých prislúcha rozhodovať obecnému zastupiteľstvu, sú pre obec záväzné len v prípade predchádzajúceho kladného rozhodnutia tohto zastupiteľstva. Bez takéhoto rozhodnutia starosta obce nemôže v uvedených prípadoch urobiť platný právny úkon za obec. Obdobne viď aj rozsudok Najvyššieho súdu Slovenskej republiky sp. zn. 3Odo/21/2002, rozsudok Krajského súdu Bratislava sp. zn. 4Co/170/2013 zo dňa 23.09.2015. 48. Zhrnúc uvedené je možné uzavrieť, že primátor mesta podľa platného právneho stavu nemôže vytvárať vôľu mesta sám, ale môže ju len navonok oznamovať a prejavovať. Obce/mestá sú totiž verejnoprávnymi korporáciami a pokiaľ konajú vo veciach práva súkromného, nemožno tvorbu a prejavy ich vôle mechanicky posudzovať rovnako, ako by išlo napríklad o obchodné spoločnosti; ide totiž o samosprávny subjekt sui generis, ktorý pre platnosť s nakladaním majetku potrebuje schválenie príslušným orgánom obce/mesta (obecným zastupiteľstvom, mestským zastupiteľstvom). Schválenie právneho úkonu zo strany príslušného orgánu obce/mesta predstavuje podmienku platnosti právneho úkonu obce/mesta. Bez predchádzajúceho rozhodnutia obecného (mestského) zastupiteľstva by sa uskutočnenie majetkovoprávneho úkonu malo považovať zásadne za také, ktoré odporuje zákonu, a preto je podľa § 39 Občianskeho zákonníka neplatné. 49. V tomto konkrétnom prípade, ako už súd vyššie uviedol, nájomná zmluva medzi stranami bola ukončená uplynutím doby nájmu dňa 31.10.2023. Žalobkyňa, ak chcela, aby s ňou bola uzatvorená nová nájomná zmluva (viď žalobný petit) mala podať novú žiadosť o pridelenie nájomného bytu podľa VZN, o ktorej prislúchalo podľa VZN (§ 5 ods. 3), zákona o obecnom zriadení ako aj zákona o majetku obcí rozhodnúť uznesením mestskému zastupiteľstvu, t. j. jedine mestské zastupiteľstvo ako orgán samosprávy mesta mohlo dať súhlas potrebný na prenájom nehnuteľného majetku mesta, čo by predstavovalo podmienku platnosti právneho úkonu mesta. Až v prípade, ak by primátor mesta nepodpísal nájomnú zmluvu schválenú mestským zastupiteľstvom, mohol by súd svojím rozhodnutím nahradiť jeho vyhlásenie vôle. Z vykonaného dokazovania však bolo nesporné, že žiadny súhlas mestského zastupiteľstva daný nebol. Vzhľadom k tomu mal súd za to (ako argumentoval aj vyššie), že k uzavretiu nájomnej zmluvy na nájomný byt mal predchádzať súhlas mestského zastupiteľstva s týmto právnym úkonom, pri absencii ktorého je takýto právny úkon neplatný pre rozpor so zákonom (§ 39 Občianskeho zákonníka). Pokiaľ ide o samotnú navrhovanú nájomnú zmluvu, ak by súd žalobnému návrhu vyhovel, došlo by tak k obchádzaniu kompetencií mestského zastupiteľstva, nakoľko by tým nahradil vôľu žalovaného bez toho, aby táto bola mestským zastupiteľstvom vôbec vytvorená. Vzhľadom na všetky vyššie uvedené argumenty, súd žalobu ako nedôvodnú zamietol. 50. K tvrdeniu žalobkyne ohľadne uzavretia nájomnej zmluvy na dobu desať rokov argumentujúc tým, že je osobou ZŤP s mierou funkčnej poruchy 70 %, súd uvádza a zároveň sa stotožňuje s vyjadrením žalovaného, že v zmysle § 12 ods. 2 zákona č. 443/2010 Z. z. doba nájmu môže byť najviac 10 rokov pri osobách so zdravotným postihnutím uvedeným v prílohe č. 2 tohto zákona. Toto ustanovenie je fakultatívnym ustanovením a dáva prenajímateľovi možnosť uzavretia nájomnej zmluvy na dobu 10 rokov s osobami, ktoré trpia niektorým zo zdravotných postihnutí uvedených v prílohe č. 2 tohto zákona. Žalobkyňa trpí reumatoidnou artritídou 4. stupňa, ktorá choroba/zdravotné postihnutie nie
je uvedené v tejto prílohe. Je preto možné uzavrieť, že žalobkyňa nepreukázala, že by trpela niektorým z tam uvedených zdravotných postihnutí, čo okrem už uvedených dôvodov vylučuje uzatvorenie novej nájomnej zmluvy so žalovaným na dobu až desať rokov. 51. Pokiaľ žalobkyňa tvrdila a preukázala, že doručila žalovanému žiadosť o ponechanie mestského bytu zo dňa 05.02.2024 a žiadosť o predĺženie nájomnej zmluvy sociálneho bytu zo dňa 01.03.2024, ktorými žiadala predĺženie nájomnej zmluvy na predmetný byt z dôvodu jej zdravotného stavu, keďže je osobou ZŤP s mierou funkčnej poruchy 70 %, invalidnou dôchodkyňou so závažnými zdravotnými problémami; súd k tomu uvádza, že sama žalobkyňa v podaní zo dňa 14.10.2024 uviedla, že o žiadosti zo dňa 05.02.2024 bolo rozhodnuté dňa 12.02.2024 a na žiadosť zo dňa 01.03.2024 (doručenú žalovanému 04.03.2024) nedostala odpoveď. Trvala na tom, že to, že ju žalovaný nepredložil na rozhodnutie príslušným orgánom, ju nemôže znevýhodňovať. K poslednej žiadosti súd uvádza, že táto bola dourčená žalovanému po uplynutí doby nájmu, teda po tom, čo nájomná zmluva zanikla, pričom nevidí dôvod, aby sa orgány žalovaného vyjadrovali k predĺženiu nájomnej zmluvy, ktorá v tom čase už neexistovala, keď ich vyjadrenie by žiadnym spôsobom neovplyvnilo postavenie žalobkyne, ktorá doposiaľ užíva nájomný byt bez akéhokoľvek právneho titulu. 52. K zániku nájomnej zmluvy, jej neuzatvoreniu so žalobkyňou a „neprihliadnutiu“ na jej zdravotný stav ako osoby ZŤP s mierou funkčnej poruchy 70%, súd poukazuje aj na jej správanie v kontexte so správaním jej blízkych osôb, ktoré jasne a nespochybniteľne vyplýva zo žalovaným predložených listinných dôkazov - sťažností, petícií za vysťahovanie neprispôsobivej rodiny B., správ a výpisov z ústrednej evidencie priestupkov Ministerstva vnútra Slovenskej republiky za obdobie od roku 2016 do 18.01.2023, ktoré vyústili do prijatia uznesení č. XXX/XXXX zo dňa 05.11.2021 a č. X/XXXX zo dňa 31.10.2022, ktorými Mestské zastupiteľstvo v C. D. prerokovalo a vzalo na vedomie žiadosť občanov bytového domu C. E. XX H. C. D. a odporúčalo vypovedanie nájomných zmlúv, resp. nepredĺženie nájomných zmlúv nájomcom K. B. v zastúpení opatrovníčky K. B. (byt č. X) a A. B. (byt č. X) v bytovom dome ulica C. XX. Už týmito prijatými uzneseniami dalo mestské zastupiteľstvo ako orgán samosprávy mesta svoje nesúhlasne stanovisko na prenájom nehnuteľného majetku mesta žalobkyni, pričom jedine jeho rozhodnutie predstavuje podmienku platnosti právneho úkonu mesta. Nad rámec už uvedeného je možné konštatovať, že žalobkyňa sama svojim nevhodným správaním (spolu so svojimi blízkymi osobami) zapríčinila situáciu, v ktorej sa teraz nachádza. Poskytnutím nájomného bytu žalobkyni jej navyše žalovaný nijakým spôsobom nezabezpečí ňou požadovaný kľud ani pravidelnú zdravotnú starostlivosť. 53. Súd nespochybňuje zdravotný stav žalobkyne, ani jej sociálnu situáciu, v ktorej sa ocitla, avšak nemôže nahrádzať svojim rozhodnutím prejav vôle orgánu samosprávy, keď tento má zo zákona sám oprávnenie (kompetencie) rozhodovať o nakladaní so svojim majetkom, ktorým nepochybne je aj predmetný nájomný byt. 54. Vo vzťahu k trovám konania súd poukazuje na vyjadrenie žalovaného na pojednávaní súdu, ktorý si v prípade úspechu uplatnil nárok na náhradu trov konania voči žalobkyni tvrdiac, že síce si je vedomý jej sociálnej situácie, avšak na druhej strane vzhľadom na jej postoj v konaní, kedy bola podaniami upozorňovaná na bezdôvodnosť žaloby, aj pri predbežnom prejednaní bola na túto možnosť upozornená a stále trvala na podanej žalobe, trvá na priznaní mu plnej náhrady trov konania voči žalobkyni. 55. Podľa § 255 ods. 1 Civilného sporového poriadku súd prizná strane náhradu trov konania podľa pomeru jej úspechu vo veci. 56. Podľa § 257 Civilného sporového poriadku súd neprizná náhradu trov konania, ak existujú dôvody hodné osobitného zreteľa. 57. Úspech vo veci sa zisťuje porovnaním žalobnej žiadosti, teda petitu a výroku rozhodnutia, ktorým sa vo veci rozhodlo. U žalobcu ide o plný úspech v konaní iba vtedy, ak sa výrok meritórneho rozhodnutia zhoduje so žalobným petitom, t. j. ak sa jeho žalobe vyhovelo v plnom rozsahu. Strana sporu, ktorá mala plný úspech vo veci má nárok na náhradu všetkých účelne vynaložených trov proti druhej strane sporu, ktorá vo veci úspech nemala. Ak strana sporu nemá plný úspech vo veci, vždy má čiastočný úspech, t. j. každá strana je sčasti úspešná a sčasti neúspešná. Súd však napriek uvedenému môže zvážiť, či tu neexistujú ďalšie rozhodujúce okolnosti majúce podstatný vplyv na priznanie alebo nepriznanie náhrady účelne vynaložených nákladov. Súdu priamo zo zákona vyplýva povinnosť pri rozhodovaní o náhrade
trov konania skúmať i (ne)existenciu dôvodov hodných osobitného zreteľa v zmysle § 257 Civilného sporového poriadku. V žiadnej právnej veci sa strana sporu nemôže spoliehať na to, že zmierňujúce ustanovenie § 257 Civilného sporového poriadku sa jej nedotkne. 58. Aplikácia ustanovenia § 257 Civilného sporového poriadku prichádza do úvahy v prípadoch, keď sú naplnené všetky predpoklady na priznanie náhrady trov konania, avšak súd dospeje k záveru, že sú tu dôvody hodné osobitného zreteľa, pre ktoré náhradu trov konania celkom alebo sčasti neprizná. Musí však ísť o celkom výnimočný prípad, ktorý je potrebné v rozhodnutí náležite odôvodniť. Výnimočnosť môže spočívať v okolnostiach danej veci, ale aj v okolnostiach na strane strán sporu. Pri skúmaní existencie dôvodov hodných osobitného zreteľa prihliada súd jednak k majetkovým, osobným a sociálnym pomerom strán sporu, ale rovnako je potrebné prihliadať aj k okolnostiam, ktoré viedli k uplatneniu práva na súde a dôležitým je aj správanie strán sporu pred a po podaní žaloby. Súd prihliadne najmä na okolnosti, či účastník, ktorému sa priznáva náhrada trov konania, uviedol skutočnosti a dôkazy pri prvom úkone, ktorý mu patril; to neplatí, ak účastník konania nemohol tieto skutočnosti a dôkazy uplatniť. Účelom tohto ustanovenia je umožniť súdu zmierniť dôsledky právnych noriem upravujúcich náhradu trov konania zavedením moderačného absolučného práva. Toto ustanovenie je výrazom skutočnosti, že tam, kde zákon nemôže byť natoľko kazuistický, aby postihol celú rozmanitosť života, dotvára sa právo sudcovským výkladom v medziach stanovených všeobecnými podmienkami uvedenými v zákone, za splnenia ktorých môže dôjsť rozhodnutím súdu k inému záveru o náhrade trov konania, než by plynul z použitia všeobecných zásad náhrady trov konania. Zákon vyžaduje pre realizáciu tohto sudcovského moderačného práva, aby v danom prípade išlo o výnimočné okolnosti a dôvody hodné osobitného zreteľa. 59. Jednou zo skupín prípadov, v ktorých aplikácia tohto ustanovenia prichádza do úvahy, sú prípady charakteristické sociálnym aspektom, ktorý vystupuje do popredia vtedy, keď povinný účastník nemôže uhradiť náhradu trov konania z dôvodov, ktoré sám nezavinil, alebo ich môže uhradiť len s veľkými ťažkosťami. V takýchto prípadoch súd zohľadňuje osobné, majetkové, zárobkové a iné pomery oboch účastníkov, prihliada na postoj účastníkov v konaní a prípadne iné okolnosti a môže dospieť k záveru o úplnom nepriznaní trov konania úspešnému účastníkovi alebo o nepriznaní čiastočnom, a to práve s ohľadom na intenzitu preukázaných dôvodov hodných osobitného zreteľa (viď uznesenie Ústavného súdu Slovenskej republiky z 8. 12. 2011, č. k. II. ÚS 563/2011-14). 60. Rozhodujúcim pre potreby rozhodovania o náhrade trov konania bude preto zistenie, či možno od žalovaného, ktorý má nárok na náhradu trov konania, spravodlivo žiadať, aby si náklady vzniknuté v súvislosti s predmetným konaním hradil sám. Aj tu treba prihliadať na všetky okolnosti významné pre posúdenie náhrady trov konania z hľadiska ustanovenia § 257 Civilného sporového poriadku. 61. Na základe uvedeného a zisteného skutkového stavu súd prihliadol na zdravotný stav žalobkyne, jej sociálnu situáciu, keď z ňou predložených dôkazov mal preukázané, že je pacientkou s reumatoidnou artritídou 4. stupňa, lieči sa vo viacerých zdravotníckych ambulanciách, taktiež je osobou ZŤP s mierou funkčnej poruchy 70 %, ktorej bol rozhodnutím Úradu práce, sociálnych vecí a rodiny I., odbor sociálnych vecí a rodiny pod číslom: I./XXXX/XXXXX-X priznaný peňažný príspevok na opatrovanie vo výške 369,36 eur mesačne. Žalobkyňa je invalidnou dôchodkyňou, nezamestnaná, jej jediným zdrojom príjmu je invalidný dôchodok vo výške 258,80 eur mesačne. Žiadne iný príjem nemá, nevlastní ani nehnuteľný, či hnuteľný majetok väčšej hodnoty a nemá ani účty v banke. Jej mesačné výdavky predstavujú okrem splátky nájomného aj výdavky na inkaso vo výške 80,- eur a lieky vo výške od 80,- eur až 90,eur mesačne (viď čl. 16- 26 spisu). Navyše jej uznesením tohto súdu č. k. 25C/14/2024-45 zo dňa 23.04.2024, právoplatným dňa 14.05.2024 bolo priznané oslobodenie od platenia súdnych poplatkov. 62. Vzhľadom na všetky tieto okolnosti, uvedené teoretické východiská a konštantnú judikatúru má súd za to, že je opodstatnené a aj spravodlivé žalovanému – mestu ako úspešnej strane v merite veci žiadnu náhradu trov konania nepriznať, berúc taktiež v úvahu i to, že nepriznanie náhrady trov konania výraznejším spôsobom neovplyvní jeho majetkovú situáciu a nebude mať na jeho pomery, ako orgánu samosprávy zásadný dopad. Vzhľadom k uvedenému o trovách konania súd rozhodol podľa§ 257 Civilného sporového poriadku a žalovanému voči žalobkyni nepriznal náhradu trov konania z dôvodov hodných osobitného zreteľa.
Poučenie: Proti rozsudku možno podať odvolanie do 15 dní od dňa jeho doručenia na Okresný súd Poprad. V odvolaní sa má uviesť ktorému súdu je určené, kto ho robí, ktorej veci sa týka, čo sa ním sleduje, spisová značka konania, ďalej sa má uviesť proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha ( odvolací návrh). Odvolanie musí byť podpísané. Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania. Odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Odvolanie proti rozhodnutiu vo veci samej možno odôvodniť aj tým, že právoplatné uznesenie súdu prvej inštancie, ktoré predchádzalo rozhodnutiu vo veci samej, má vadu uvedenú v odseku 1, ak táto vada mala vplyv na rozhodnutie vo veci samej. Odvolacie dôvody a dôkazy na ich preukázanie možno meniť a dopĺňať len do uplynutia lehoty na podanie odvolania. Prostriedky procesného útoku alebo prostriedky procesnej obrany, ktoré neboli uplatnené v konaní pred súdom prvej inštancie, možno v odvolaní použiť len vtedy, ak a) sa týkajú procesných podmienok, b) sa týkajú vylúčenia sudcu alebo nesprávneho obsadenia súdu, c) má byť nimi preukázané, že v konaní došlo k vadám, ktoré mohli mať za následok nesprávne rozhodnutie vo veci alebo d) ich odvolateľ bez svojej viny nemohol uplatniť v konaní pred súdom prvej inštancie. Ak povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na vykonanie exekúcie podľa zákona č.233/1995 Z.z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov.

Zdroj: KAUZIS.SK – https://www.kauzis.sk/judikatura/r/ECLI:SK:OSPP:2025:8724201205.7 (dáta aktuálne k 12. 11. 2026). Záväzné je znenie zverejnené súdom.




